open-index/open-wikipedia-markdown huggingface dataset:
Australian avoin tennisturnaus 2021

**Australian avoin tennisturnaus 2021** pelattiin 8.–21. helmikuuta 2021 Melbournessa. Se oli kaikkiaan 109:s Australian avoin tennisturnaus ja vuoden ensimmäinen Grand Slam -turnaus.

Maailmanlaajuisen koronaviruspandemian vuoksi Australian avoimet alkoi yli sadan vuoden historian aikana ensimmäisen kerran vasta helmikuun puolella. Turnauksessa kilpailtiin kaksinpelissä, nelinpelissä, sekanelinpelissä sekä pyörätuolitenniksessä. Australian avointen karsinnat pelattiin poikkeuksellisesti naisten osalta Dubaissa, Yhdistyneissä arabiemiirikunnissa ja miesten osalta Dohassa, Qatarissa. Molemmat karsinnat käytiin 10.–13. tammikuuta. Juniorien turnaus on siirretty myöhempään ajankohtaan.

Novak Đoković voitti miesten kaksinpeliturnauksen jo yhdeksännen kerran. Hän voitti loppuottelussa Danijl Medvedevin suoraan kolmessa erässä. Naisten kaksinpelin voitti toisen kerran urallaan Naomi Ōsaka, joka voitti loppuottelussa Jennifer Bradyn.

## Karanteeni
Pelaajat saivat saapua Australiaan 15. tammikuuta alkaen, ja heidän täytyi viettää ensin pakolliset 14 päivää karanteenissa. Tänä aikana he pääsivät vain harjoittelemaan kentälle, muuten piti olla hotellilla. Lähes 50 pelaajaa altistui lentomatkallaan kohti Melbournea, ja heidän täytyi pysyä kaksi viikkoa täysin eristyksissä omassa hotellihuoneessaan. Tammi-helmikuun vaihteessa viikkoa ennen Australian avoimia järjestettiin kaksi ATP-turnausta sekä ATP Cup ja kolme WTA-turnausta.

## Sijoitetut pelaajat

### Miesten kaksinpeli

### Naisten kaksinpeli

### Miesten nelinpeli

### Naisten nelinpeli

### Sekanelinpeli

## Lähteet

## Aiheesta muualla
*Viralliset sivut
Henriette Leijel

**Henrika (Henriette) Lovisa Leijel** (24. helmikuuta 1830 Nytorp, Sollentuna – 19. toukokuuta 1904 Göteborg) oli ruotsalais-suomalainen pianisti, Suomen ensimmäisiä konserttipianisteja. Leijel asui Turussa ja opiskeli musiikkia todennäköisesti Wilhelm Friedrich Siberin ja Vivika Ekmanin johdolla. Hän piti 1850-luvulla Turussa menestyksekkäitä pianokonsertteja ja toimi pianonsoitonopettajana. Hän muutti Ruotsiin vuonna 1860.

## Lähteet
* *Otavan Iso Musiikkitietosanakirja 4*, s. 37. Helsinki 1978. 
* Text om familjen Leijel av O. Strokirk. Ätten Leijel.
Erling Steinvegg

**Erling Steinvegg** (k. 1207) oli norjalainen ylimys ja baglien puolueen kannattama vastakuningas 1204–1207. Erling väitti olevansa Maunu Erlingipojan poika, ja Baglien saagan mukaan hänellä oli esittää todisteet väitteensä tueksi. Sen jälkeen baglit huudattivat Erlingin kuninkaaksi Vikenissä vuonna 1204. Erling johti baglien hyökkäystä Trondheimiin vuonna 1206. Erling Steinvegg kuoli Tunsbergissä vuosi hyökkäyksen jälkeen.

Kapinallispäällikkö Sigurd Ribbung väitti sittemmin olevansa Erling Steinveggin poika.

## Lähteet
Batšo Kiron luola

**Batšo Kiron luola** on Drjanovon kaupungin lähellä Gabrovon alueella Bulgariassa sijaitseva luola. Luola tunnetaan paitsi matkailukohteena, mutta myös esihistoriallisiin ihmisiin liitetyistä löydöistään.

Batšo Kiron luola sijaitsee lähellä Drjanovon luostaria Drjanovo- ja Andakajokien kanjonilla. Luolan suu on pystysuoran kalkkikivikallion reunalla noin 335 metrin korkeudella merenpinnasta. Luola etenee kallioon labyrinttimaisesti neljässä tasossa ja luolasto leviää kolmeen suuntaan kohti itää, koillista ja kaakkoa. Pituutta luolalla on noin 3&nbsp;600 metriä.

Batšo Kiro tunnetaan esihistoriallisten ihmisten jälkeensä jättämistä merkeistä. Noin 50&nbsp;000 luolassa oli neandertalinihmisiä, jotka jättivät jälkeensä kivityökaluja. Lyhyellä lämpimällä ajanjaksolla noin 46&nbsp;000 vuotta sitten luolaan saapui uusi joukko ihmisiä. Vuonna 2020 tehtyjen tutkimuksien mukaan kyseessä oli *[[Homo sapiens]]* eli nykyihminen. Löytö oli vanhin tunnettu merkki nykyihmisestä Euroopassa. Ihmislaji varmistui nykyihmiseksi luiden jäännöksistä ja hampaasta tehdyissä DNA-tutkimuksissa.

Batšo Kirosta tehtiin matkailukohde vuonna 1938. Se sai nykyisen nimensä huhtikuun kansannousun sankari Batšo Kiron mukaan vuonna 1940. Matkailukohdetta kehitettäessä noin 700 metrin matka luolaa sähköistettiin. Luola suojeltiin vuonna 1962. Luolalla käy usein Drjanovon luostarilla vierailevia matkailijoita.

## Lähteet

## Aiheesta muualla
Korpiruosteheltta

**Korpiruosteheltta** (*Naucoria striatula*) on ruskeaitiöinen sienilaji, jonka kupera, kellanruskea, hieman läpisäteittäisviiruinen lakki on 1–2,5&nbsp;cm levyinen. Lakinvärisen jalan pituus on yleensä alle 5&nbsp;cm ja paksuus vain noin 0,2&nbsp;mm. Laji kasvaa Euroopan kosteahkoissa pensaikoissa ja näyttää olevan sidoksissa leppiin. Taksonomisesti lajin suhteen on epäselvää, onko tummaruosteheltta (*N. scolecina*) tämän kanssa täysin eri laji. Kyseessä ei ole ruokasieni.  

## Lähteet
Otto Robert Claes Gustaf von Gertten

**Otto Robert Claes Gustaf von Gertten** (12. joulukuuta 1805 Hartola – 28. helmikuuta 1869 Hartola) oli suomalainen juristi ja virka- ja valtiopäivämies.

Von Gerttenin vanhemmat olivat  majuri Georg Gustaf von Gertten ja Vendla Fredrika Tandefelt. Von Gertten tuli ylioppilaaksi 1821 ja suoritti tuomarintutkinnon 1824, varatuomarin arvon hän sai 1830, nimineuvoksen arvon 1840, kollegiasessorin arvon  1842, hovineuvoksen arvon 1848, kollegineuvoksen arvon 1849 ja valtioneuvoksen  arvon 1859. Hänestä tuli Turun hovioikeuden ylimääräinen notaari 1826, senaatin ylimääräinen kopisti 1827 ja yleisen kanslian kopisti 1832, mistä tehtävästä hän erosi 1834. Suomen passitoimiston oikeudenkäyntiavustajaksi Pietariin von Gertten tuli 1836 ja oli Venäjän osoitetoimiston ulkomaanosaston virkamies 1837–1859. Valtiopäiväedustaja aatelissäädyssä hän oli 1863–1864.

## Lähteet
Evert Vilhelm Bruncrona

**Evert Vilhelm Bruncrona** (12. heinäkuuta 1806 Turku – 8. toukokuuta 1881 Tenhola) oli suomalainen juristi ja valtiopäivämies.

Bruncronan vanhemmat olivat  kapteeni Georg Vilhelm Bruncrona ja Eleonora Elisabet Charlotta Taube ja puolisot vuodesta 1832 Eva Margareta Charlotta Bruncrona (k. 1843) ja vuodesta 1845 Aurora Fredrika Nordenskiöld (k. 1909). Bruncrona tuli ylioppilaaksi 1821 ja suoritti tuomarintutkinnon 1826. Hänestä tuli senaatin talousosaston ylimääräinen kamarikirjuri 1827 ja Turun hovioikeuden ylimääräinen notaari 1830. Hän oli myös tilanomistaja Tenholan Karsbyssä ja Olsbölessä. Valtiopäiväedustaja aatelissäädyssä hän oli 1863–1864 ja 1867.

Maanviljelysneuvos, valtiopäivämies Karl Wilhelm Bruncrona oli Evert Vilhelm Bruncronan poika.

## Lähteet
Ruskotaistelija

**Ruskotaistelija** (*Betta fusca*) on guramien (Osphronemidae) heimoon ja paratiisikalojen (Macropodusinae) alaheimoon kuuluva trooppisissa vesissä elävä kalalaji.

Ruskotaistelijan maksimipituus on 8,2 cm.

Ruskotaistelijaa on tavattu ainoastaan Indonesiasta Sumatran saarelta Medanin lähistöltä. Laji on luokiteltu äärimmäisen uhanalaiseksi. Se saattaa olla jo kuollut sukupuuttoon elinympäristön muutosten takia. 

## Lähteet
Minitaistelija

**Minitaistelija** (*Betta miniopinna*) on guramien (Osphronemidae) heimoon ja paratiisikalojen (Macropodusinae) alaheimoon kuuluva trooppisissa vesissä elävä äärimmäisen uhanalainen kalalaji.

Minitaistelijan maksimipituus on 2,4 cm.

Minitaistelijaa on tavattu ainoastaan Indonesiasta Pulau Bintanin alueelta Riaun saaristossa. Sen tulevaisuutta uhkaa elinympäristön muutos: luontaisten suometsien korvaaminen talousmetsillä. 

## Lähteet
Liri Belishova

**Liri Belishova** (14. lokakuuta 1926 – 23. huhtikuuta 2018) oli albanialainen kommunistiaktivisti ja korkea-arvoinen kommunistisen ja sittemmän työn puolueen jäsen. Belishova erotettiin puolueesta hänen asetuttuaan Neuvostoliiton puolelle Kiinan ja Neuvostoliiton välirikon aikana ja hän oli internoituna vuodesta 1962 aina vuoteen 1991 saakka.

## Elämäkerta
Liri Belishova syntyi 14. lokakuuta 1926 Belishovëssa lähellä Ballshin kaupunkia. Hänen vanhempansa olivat muslimeja. Koulua hän kävi ensin Beratissa ja myöhemmin Tiranassa. Liri Gegan innoittamana Belishova liittyi kommunistiseen järjestöön Shkodrassa vuonna 1940 ja kommunistiseen puolueeseen huhtikuussa 1943.

Kommunistipuolueen jäsenenä Belishovasta tuli puolueen Tiranassa toimineen nuorisojärjestön johtajiston jäsen. Heinäkuussa 1943 hän osallistui Albaniaa miehittäneiden italialaisten vastaiseen mielenosoitukseen, jossa syntyneessä yhteenotossa hän menetti toisen silmänsä. Hänet myös erotettiin tuolloisesta koulustaan.

Silmävammansa takia Belishova sai hoitoa brittiläisessä sairaalassa. Hän palasi Albaniaan lokakuussa 1944, jossa hän liittyi antifasistiseen nuorisoliikkeeseen ja kommunistisen puolueen keskuskomiteaan. Vuodesta 1945 hän oli kommunistisen puolueen hallitseman Albanian demokraattisen rintaman jäsen ja samana vuonna hän avioitui kommunistiaktivisti Nako Spirun kanssa. Kommunistinen puolue oli tuolloin jakautunut Albanian puolueen itsenäisyyden ja Jugoslavian kannattajiin. Jälkimmäistä ryhmää johti Koçi Xoxe. Belishova kuului Albanian kommunistipuolueen itsenäisyyttä kannattaneeseen ryhmään.

Belishovan aviomies kuoli vuonna 1947. Syy oli epäselvä, mutta kuolemaa väitettiin itsemurhaksi. Spiru oli joutunut Xoxen tähtäimeen Jugoslavian vastaisten asenteidensa takia. Belishova erotettiin puolueen keskuskomiteasta ja kommunistisesta nuorisojärjestöstä. Xoxe syrjäytettiin kuitenkin puolueen ensimmäisessä kongressissa marraskuussa 1948 samalla, kun puolueen nimi muutettiin Albanian työn puolueeksi. Belishovasta tuli puolueen politbyroon jäsen. Hän toimi myös kansalliskokouksen (*Kuvendi Popullor*) edustajan vuodesta 1948 ja puhemiehistön sihteerinä vuodesta 1950.

Vuosien 1951 ja 1954 välillä Belishova opiskeli Marx–Engels–Lenin-instituutilla Neuvostoliiton Moskovassa. Marraskuussa 1953 Belishova oli osa albanialaista lähetystöä Josif Stalinin hautajaisissa. Myöhemmin Belishova ajautui jälleen vaikeuksiin puolueen kanssa. Stalinin kuolemaa seurasi Kiinan ja Neuvostoliiton välirikko. Belishova tuki osallistuessaan Maailman ammattiyhdistysten liiton kokoukseen Neuvostoliittoa ja varoitti Neuvostoliittoa kiinalaisten aikeista. Hänet erotettiin kiinalaismielisen puolueen johdosta kesäkuussa 1960. Toukokuussa 1961 Belishova internoitiin perheineen. Häntä pidettiin ensin Kuçissa ja sittemmin Progonatissa ja Cërrikissä.

Belishova vapautettiin viimein toukokuussa 1991. Samana vuonna 12. kesäkuuta hän herätti kohua syyttämällä Enver Hoxhaa miehensä salamurhasta. Belishova kuoli 23. huhtikuuta 2018.

## Lähteet
Rusotaistelija

**Rusotaistelija** (*Betta rutilans*) on guramien (Osphronemidae) heimoon ja paratiisikalojen (Macropodusinae) alaheimoon kuuluva trooppisissa vesissä elävä kalalaji.

Rusotaistelijan maksimipituus on 3,5 cm.

Rusotaistelijaa on tavattu ainoastaan Indonesian Borneosta, Sungai Kepayanhin ja Sungai Pinyuhin alueilta. Laji on luokiteltu äärimmäisen uhanalaiseksi. Sen tulevaisuutta uhkaa elinympäristön muutos: luontaisten suometsien korvaaminen talousmetsillä. Lajia on kerätty akvaariokauppaan, mutta tämän vaikutus sen uhanalaisuuteen ei ole varmaa. 

## Lähteet
Luettelo Suomen taajamista 2019

Tämä artikkeli on **luettelo Suomen taajamista vuonna 2019.** Tilastolliset taajamat määrittelee Suomessa Tilastokeskus. Taajama-sarakkeessa sulkeisiin lainausmerkkeissä kirjoitetut nimet ovat Tilastokeskuksen alkuperäisessä aineistossa olevia nimimuotoja. Kunta-sarakkeessa kuntien nimien perässä olevat luvut kertovat, kuinka suuri osa taajaman väestöstä asuu kyseisessä kunnassa.

Vuoden 2019 lopussa Suomessa oli 5 525 292 asukasta, joista 4 711 994 asui taajamissa, 743 838 haja-asutusalueilla ja 69 460 asukkaan asuinpaikka oli tuntematon. Taajama-aste oli 86,4 prosenttia. Taajamien lukumäärä oli 724 kappaletta.

Monessa Ahvenanmaan kunnassa (Brändö, Föglö, Geta, Kumlinge, Kökar, Lumparland, Sottunga, Sund ja Vårdö) ei ollut lainkaan taajamaväestöä. Manner-Suomessa ainoa kunta, jossa ei ollut taajamia oli Luhanka. Kunnista, joissa oli taajamaväestöä, korkein taajama-aste oli Kauniaisissa ja Helsingissä (100,0 prosenttia) ja matalin Rääkkylässä (25,8 prosenttia). Maakunnittain tarkasteltuna korkein taajama-aste oli Uudellamaalla (95,6 prosenttia) ja matalin Ahvenanmaalla (63,7 prosenttia).

## Lähteet
Cornea plana congenita

**Cornea plana congenita** on suomalaiseen tautiperintöön kuuluva silmäsairaus, jossa sarveiskalvo on tavallista litteämpi, mikä aiheuttaa näkökyvyn heikentymistä. Taudin aiheuttavat muutokset keratokaani-proteiinin rakenteessa, ja ne taas johtuvat mutaatioista KERA-geenissä kromosomissa 12. Mutaation seurauksena keratokaanin toiminta muuttuu.  Sairaudella on kaksi muotoa, CNA1 ja CNA2, jotka periytyvät eri tavoin: CNA1 periytyy dominoivasti (vallitsevasti) autosomaalisesti ja CNA2 periytyy resessiivisesti (peittyvästi) autosomaalisesti. Näistä CNA2 on Suomessa yleisemmin esiintyvä tautimuoto.

## Oireet
Oireiltaan CNA2 on vakavampi verrattuna CNA1:een. Sarveiskalvon litistyneen muodon vuoksi sen taittovoima on heikentynyt normaaliin verrattuna, minkä vuoksi oireisiin kuuluu vahva kaukonäköisyys. Limbuksen alue eli sarveiskalvon ja kovakalvon välinen raja on laajentunut, ja sarveiskalvo on tavallista sameampi. Sarveiskalvon halkaisija on normaalia suurempi ja kaarevuus normaalia pienempi, ja paksuudeltaan sarveiskalvo on ohuempi. CNA1-muodossa oireet ovat paljon lievempiä: sarveiskalvon taittovoima on heikentynyt vain vähän, ja näön terävyys on normaali, mutta limbuksen alue on normaalia laajempi.

## Toteaminen ja hoito
CNA2 voidaan todeta oftalmologisilla testeillä, kuten silmämikroskoopilla. Sairaudesta johtuvaa kaukonäköisyyttä voidaan hoitaa silmälaseilla. CNA-potilaat pystyvät yleensä käymään koulua normaalisti.

## Taudin genetiikka ja periytyminen
Tauti johtuu mutaatiosta KERA-geenissä, joka sijaitsee kromosomissa 12, tarkemmin lokuksessa 12q22. Kyseinen geeni koodaa proteiinia nimeltään keratokaani, jolla on tehtäviä esimerkiksi sarveiskalvon läpinäkyvyyden säätelyssä. Suomalaisilla potilailla yleisimmin havaittu mutaatio on pistemutaatio, jossa DNA:n emäs A eli adeniini muuttuu G:ksi eli guaniiniksi geenin kodonissa numero 247. Mutaatiota kutsutaan N247S:ksi, koska aminohappo N eli asparagiini muuttuu aminohapoksi S eli seriiniksi.

Cornea plana congenita periytyy kahdella tavalla, resessiivisesti ja dominoivasti. Resessiivisesti periytyvä muoto CNA2 saa aikaan vakavampia oireita kuin dominoivasti periytyvä muoto. Taudin resessiivinen versio on huomattavasti yleisempi, ja sitä esiintyy enemmän Pohjois-Suomessa kuin muualla maassa. Kaiken kaikkiaan cornea plana congenita on hyvin harvinainen tauti.

## Taudin historiaa
Taudin on tiettävästi kuvannut ensimmäisenä saksalainen Rübel vuonna 1912. 1950-luvulta lähtien Henrik Forsius yhteistyökumppaneineen suorittivat laajoja tutkimuksia tautiin liittyen. Forsiuksen kongressiraportti vuodelta 1957 on ensimmäinen aihetta koskeva suomalainen julkaisu.

## Lähteet

## Kirjallisuutta

* Jokela, M., Oja-Leikas, M. & Rova, M.(toim.): Kiehtovat geenit: mihin geenitietoa käytetään? 2017, 1. painos. Helsinki, Duodecim. 
* Erikoista suvussamme – suomalainen tautiperintö lyhyesti, Aikakauskirja Duodecim, Lehti 23/1987
Kustaa Vall

**Kustaa Fredrik Vall** (myös **Wall**, 3. huhtikuuta 1905 Helsinki – 9. maaliskuuta 1940 Äyräpää) oli suomalainen yleisurheilija, joka tunnettiin erityisesti pikajuoksijana.

Helsingin Kullervoa edustanut Vall voitti TUL:n mestaruuskilpailuissa 20 henkilökohtaista- ja 11 viestimestaruutta vuosina 1926–1934. Hän saavutti mestaruutensa 100, 200 ja 400 metrin juoksuissa, 110 ja 400 metrin aidoissa sekä 10-ottelussa. Vuonna 1931 Vall voitti 400 metriä Wienin työläisolympialaisissa ja kuului myös TUL:n ruotsalaisviestin voittaneeseen joukkueeseen yhdessä muun muassa Jalmari Etholénin kanssa.

Vall kaatui talvisodassa maaliskuussa 1940 Äyräpään Vuosalmessa. Hänet on haudattu Hietaniemen hautausmaalle.

## Lähteet
Pietu Wikström

**Pietu Wikström** (s. 7. lokakuuta 1994 Imatra) on suomalainen näyttelijä ja artisti. Wikström on näytellyt muun muassa C Moren *[[Paras vuosi ikinä]]* -komediasarjassa sekä Ylen kauhu-mysteerisarjassa *[[Hiljaisten palvelijat]]*, jossa hänellä oli päärooli. 

Wikström esittää musiikkia **Kuopus**-nimellä. Musiikin tyylilajeina ovat rap ja spoken word. Kuopuksen esikoisalbumi *[[Luottamus, kuritus + pus]]* julkaistiin elokuussa 2020.

Wikström valmistui Teatterikorkeakoulusta teatteritaiteen maisteriksi keväällä 2019. Ylioppilaaksi hän kirjoitti Kallion lukiosta keväällä 2013.

Wikström on muunsukupuolinen.

## Filmografia
### Elokuvat

### Televisiosarjat

## Lähteet

## Aiheesta muualla
* 
* 
* Pietu Wikström suomalaisen teatterin Ilona-tietopankissa
* Pietu Wikströmin profiili Näyttelijäliiton sivuilla
Karl Asplund

**Karl Asplund** (1890 Södermalm, Ruotsi – 1978 Tukholma, Ruotsi) oli ruotsalainen runoilija, filosofian tohtori, kriitikko ja Bukowskin taidekaupan toimitusjohtaja. Hän sai yhdessä Gunnar Mascoll Silfverstolpen ja Sten Selanderin kanssa nimityksen lyyriset intimistit (*de lyriska intimister*). Hän käytti runoissaan sidottua mittaa.

Asplund toimi taidekriitikkona 1914–1921 *[[Dagens Nyheter]]issä* ja 1922–1934 *[[Svenska Dagbladet]]issa*.

Asplundin veli oli kasvitieteilijä Erik Asplund.

## Suomennettu tuotanto
Asplundin runot Du (Sinä, suom. Raili Kahilainen) ja En barnsaga vid brasan (Lastentaru takkavalkealla, suom. Ilta Koskimies) on suomennettu ja lisäksi sävelletty ja äänitetty.

* Sinä (Du), suom. Raili Kahilainen, teoksessa: *Laulutunti*, toim. Matti Tuloisela, Espoo: Fazer musiikki 1993 
* Lastentaru takkavalkealla (En barnsaga vid brasan), suom. Ilta Koskimies, teoksessa: *Soiva laulutunti*, Helsinki: Otava 1997 
* Quand même, suom. Elina Vaara, antologiassa *Kevätsade: valikoima ruotsalaista lyriikkaa* (WSOY 1926).

## Lähteet

## Aiheesta muualla
Christel Goltz

**Christel Goltz** (8. heinäkuuta 1912 Dortmund – 14./15. marraskuuta 2008 Baden bei Wien) oli saksalainen oopperalaulaja, äänialaltaan sopraano.

Goltz aloitti teini-ikäisenä pianonsoiton, laulun ja tanssin opiskelun Münchenissä. Hän aloitti uransa 1930-luvulla esiintymisillä Fürthissä ja Plauenissa. Ensimmäisen esiintymisensä Dresdenin Semperoperissa Goltz teki Reizan roolissa Carl Maria von Weberin oopperassa *[[Oberon]]*. Semperoperin esiintyjiin hän kuului vuoteen 1950. Hän liittyi myös Berliinin valtionoopperan ja Städtische Operin esiintyjiin vuonna 1947.

Goltz liittyi vuonna 1950 Wienin valtionoopperaan, jossa teki esiintymisiä 28:ssä eri roolissa, kunnes jäi eläkkeelle vuonna 1970. Hän esiintyi myös esimerkiksi Covent Gardenissa, Salzburger Festspielessä, La Scalassa, Metropolitan-oopperassa ja Teatro Colónissa. Goltz saavutti mainetta etenkin *[[Salome (ooppera)|Salomen]]* ja *[[Elektra (ooppera)|Elektran]]* nimiroolien tulkitsijana sekä Marien roolissa *[[Wozzeck]]issa*. Hän levytti *Salomen* kolmesti (1950, 1954, 1963) ja osallistui *Wozzeckin* Britannian-ensiesitykseen näyttämöllä Erich Kleiberin johdolla. Goltz lauloi myös Carl Orffin *[[Antigonae]]n* ja Rolf Liebermannin *Penelopen* kantaesityksissä.

Goltz oli kuolemaansa saakka kunniajäsenenä Dresdenin Semperoperissa, jonka tukijärjestö aloitti vuonna 1992 Christel Goltz -palkinnon myöntämisen.

## Lähteet
Amerikanhöyhenheinät

**Amerikanhöyhenheinät** (*Nassella*) on heinäkasvien (Poaceae) heimoon kuuluva kasvisuku. Sukuun kuuluu noin 110–120 lajia.

Amerikanhöyhenheinät kasvavat Pohjois- ja Etelä-Amerikassa. Ne ovat läheistä sukua saman tribuksen neulahöyhenheinille eli höyhenheinille (*Stipa*), joita kasvaa pääosin vanhassa maailmassa.

## Lajeja
* *[[Nassella burkartii]]*
* *[[Nassella chilensis]]*
* *[[Nassella lachnophylla]]*
* *[[Nassella melanosperma]]*
* *[[pampahöyhenheinä|Nassella neesiana]]* (*Stipa neesiana*) – pampahöyhenheinä
* *[[Nassella poeppigiana]]*
* *[[hentohöyhenheinä|Nassella tenuissima]]* (*Stipa tenuissima*) – hentohöyhenheinä
* *[[Nassella viridula]]*

## Lähteet

## Aiheesta muualla
* Suomen Lajitietokeskus: Amerikanhöyhenheinät (''Nassella'')
Balatonfüredin rautatieasema

**Balatonfüredin rautatieasema** on kaupungin toinen rautatieasema Balatonfüredissä, Unkarissa. Nykyisen, 40 vuotta vanhan asemarakennuksen peruskorjaus valmistui vuonna 2017.

## Lähteet
Karkurit (televisiosarja)

**Karkurit** on suomalainen jännitys-draamasarja, jonka ensimmäinen tuotantokausi julkaistiin C More -suoratoistopalvelussa alkuvuodesta 2021. Televisiossa se esitettiin MTV3-kanavalla syksyllä 2021. Toisen tuotantokauden julkaiseminen alkoi MTV Katsomo+ -palvelussa huhtikuussa 2024.

Sarjan pääkäsikirjoittajana kummallakin tuotantokaudella on toiminut Tatiana Elf ja sen ovat ohjanneet Saara Cantell, Jalmari Helander, Teppo Airaksinen, Markus Lehmusruusu ja Jussi Hiltunen.

Sarja kertoo KRP:n karkuritiimistä, jonka tehtävänä on paikantaa ja kiinniottaa etsintäkuulutettuja tai vankilasta paenneita vaarallisia rikollisia. Yksikkö toimii osana EU:n laajuista FAST-verkostoa (Fugitive Active Search Team) ja se koostuu erityiskoulutuksen saaneista rikostutkijoista. Yksikköä johtaa Pirjo Longan esittämä Karita Tulikorpi. Tiimiin kuuluvat myös muun muassa Kristo Salmisen esittämä Karitan paras ystävä Niklas Dahlman, Matti Onnismaan esittämä vinkkimiesten tuntija Pertti Salonen, Anna Böhmin data-analyytikko ja lapsinero Lori Mustonen ja Pyry Kähkösen esittämä salainen hakkeri Eeli Aromaa. Tiimiin kuuluu myös Deogracias Masomin esittämä entinen peitepoliisi Santiago Mebele, joka on aiemmin ollut mukana *[[Roba]]*-sarjassa. *Karkureissa* esiintyy myös muita *Roban* hahmoja. Tiimiin liittyy sarjan toisessa jaksossa myös Pelle Heikkilän esittämä Tommi Pohjola.

*Karkureiden* ensimmäisen tuotantokauden kuvaukset keskeytyivät maaliskuussa 2020 koronaviruspandemian vuoksi. Kuvaukset käynnistyivät uudelleen tauon jälkeen elokuussa 2020 ja niitä jatkettiin syksyn ajan.

## Rooleissa
### Keskeisissä rooleissa

### Sivurooleissa
#### Ensimmäinen tuotantokausi

#### Toinen tuotantokausi

## Jaksot
### Ensimmäinen tuotantokausi

### Toinen tuotantokausi

## Lähteet
Karkurit (täsmennyssivu)

**Karkurit** tarkoittaa seuraavia:

* *[[Karkurit]]*, Aleksis Kiven kirjoittama näytelmä
* *[[Karkurit (televisiosarja)|Karkurit]]*, suomalainen televisiosarja
**[[Karkurit (sarjakuvat)|Karkurit]]*, yhdysvaltalainen sarjakuva
Vain elämää, kausi 11 – Toinen kattaus

**** on *[[Vain elämää (televisiosarja)|Vain elämää]]* -televisiosarjan 11. tuotantokauden toinen kokoelma-albumi, joka ilmestyi 27.&nbsp;marraskuuta 2020. Kaikki kappaleet julkaistiin singleinä kunkin jakson ensiesityspäivinä. Albumi nousi Suomen virallisen listan ensimmäiseksi.

## Kappaleet

## Lähteet
Susanville

**Susanville** on kaupunki Kalifornian osavaltiossa Yhdysvalloissa. Sen väkiluku oli vuoden  väestönlaskennassa 16&nbsp;728. Kaupunki on Lassenin piirikunnan hallintokeskus.

## Väestö
Kaupungin asukkaista 75,95 prosenttia on valkoisia, 14,64 prosenttia afroamerikkalaisia, 2,44 prosenttia intiaaneja ja 2,14 prosenttia aasialaisia. 4,25 prosenttia asukkaista eivät ole Yhdysvaltain kansalaisia. Kaupungin väestön keski-ikä on 31 vuotta.

## Kuvia kaupungista

Tiedosto:Bizz Johnson Rail Trail.JPG|Junaraiteita Susanvillessä.
Tiedosto:Susanville Railroad Depot.jpg|Rautatievarikko kaupungissa.


## Lähteet

## Aiheesta muualla

* Kaupungin kotisivut
Nassaunmeriahven

**Nassaunmeriahven** (*Epinephelus striatus*) on meriahventen (Epinephelidae) heimoon kuuluva trooppisissa merivesissä elävä kalalaji.

Suurin tunnettu nassaunmeriahven  oli 122 cm pitkä. Tyypillinen aikuiskoko on 48 cm. Kalan väri vaihtelee, tyypillisesti pohjaväri on vaaleanpunainen tai ruskehtava, ja siinä on tummempia kuvioita. Kaikki kalat syntyvät naaraina, ja muutaman kudun jälkeen muuttuvat koiraiksi.

Nassaunmeriahvenia elää Atlantin länsiosassa ja Karibialla. Ylikalastus on johtanut lajin uhanalaisuuteen.

Nassaunmeriahven  on peto, joka syö muita kaloja, äyriäisiä ja mustekaloja. Se piileksii suojavärinsä turvin odottamassa että saalis tulee lähelle ja syöksyy sitten sen kimppuun. Sukeltajat ovat ruokkineet nassaunmeriahvenia kädestä, ne oppivat hakemaan lisää ruokaa.

## Lähteet
Returnal

**Returnal** on Housemarquen kehittämä toimintapeli, joka julkaistiin PlayStation 5:lle vuonna . Pelin julkaisua lykättiin aiemmasta maaliskuun julkaisuajasta huhtikuun loppuun.

Pelin traileri julkaistiin kesäkuussa 2020.

## Pelaaminen
Pelin päähenkilö on Selene, joka jää loputtoman henkiinheräämisen sykliin vihamielisellä planeetalla. Peli on kolmannen persoonan ammuntapeli, joka yhdistää roguelike-elementtejä tutkimiseen. Peli hyödyntää PlayStation 5:n adaptiivista toimintoa ampumamoodin vaihtamiseen.

Pelissä on vaikutteita roguelike-pelien lisäksi metroidvania-peleistä.
Kuoleminen palauttaa pelaajan luolastomaisen alueen alkuun, joka muuttuu proseduraalisesti joka kerralla. Pomovastuksien voittamisesta saa uusia kykyjä ja avaa uusia reittejä. Pelissä on myös bullet hell -vaikutteita ja *[[soulslike]]*-vaikutteita.

Pelin ohjaajan Harry Kruegerin mukaan pelin vaikeusaste on kerronnalle olennaista ja liittyy päähenkilön jatkuvaan kuolemaan: pelaajan haasteet ovat myös päähenkilön haasteita.

## Vastaanotto
Peli sai Muropaketin arvostelussa viisi tähteä viidestä. 
*[[The Guardian]]* sanoi peliä yhdeksi parhaista vuoden 2021 peleistä.

### Palkinnot
Peli voitti vuoden 2021 toimintapelin palkinnon The Game Awards -tapahtumassa.
Peli voitti BAFTA Games Awards -palkinnon neljässä kategoriassa: paras peli, saavutus äänessä ja musiikissa sekä Jane Perryn suoritus Selene Vassosina.

## Myynti
Peli nousi Isossa-Britanniassa jälleenmyyntilistojen toiselle sijalle julkaisun jälkeen.

## Ääninäyttelijät

## Lähteet

## Aiheesta muualla
* 
*
Kakslammin luonnonsuojelualue

**Kakslammin luonnonsuojelualue** on Hausjärvellä, Ryttylän taajaman lounaispuolella sijaitseva luonnonsuojelualue. Alueella sijaitsee luontopolku sekä frisbeegolfrata. Lähistöllä sijaitsee myös Ykslammi.

Alue oli vuoteen 2017 asti Rudus Oy:n omistama 32 hehtaarin kokoinen entinen soranottoalue, joka sittemmin siirtyi elokuussa 2017 Vuokon Luonnonsuojelusäätiön omistukseen. Säätiön toimesta tämä entinen soranottoalue suojeltiin ELY-keskuksen päätöksellä syyskuussa 2017 arvokkaana paahdeympäristönä.

Säätiön tavoitteena on hoitaa soranottoaluetta erilaisin toiminpitein, jotta maanpinta pysyisi riittävän avoimena paahdealueen lajien säilymisen turvaamiseksi. Toimenpiteisiin kuuluu lupiinien leviämisen estäminen sekä mäntytaimikon harventaminen. Hanke sai vuonna 2018 EU Leader-rahoitusta, jonka avulla alueelle on tehty kattava kehittämissuunnitelma sekä aloitettu luontohoitotoimet. Lisäksi alueen uhanalaisia hyönteisiä kartoitetaan. Loppusyksystä 2018 alueelle perustettiin ekosysteemihotelli, johon siirrettiin harvinaisia kasveja ja hyönteisiä Hyvinkäältä. Ympäristökeskus siirsi alueelle ketonukkeja ja ketomarunoita.

Kakslammin luonnonsuojelualueelle valmistui kesäkuussa 2020 luontopolku, joka kertoo opastauluin kulkijalle paahdealueiden merkityksestä, hyönteisistä sekä niiden ravintokasveista. Opastauluissa kerrotaan myös keinoista alueen tilanteen parantamiseksi sekä monimuotoisuuden turvaamiseksi ja kehittämiseksi. 

## Lähteet
Anders Olsson (taidemaalari)

**Anders Bertil Olsson** (21. toukokuuta 1913 Korsnäs, Taalainmaa – 28. toukokuuta 1999 Söderhamn, Hälsingland) oli ruotsalainen taidemaalari ja kuvittaja, joka tuli tunnetuksi erityisesti jouluaiheisista maalauksistaan, joista kirjapainossa painettiin paperisia joulutauluja (julbonader) ja joulukortteja.

Olsson syntyi Taalainmaan Korsnäsissä, mutta suurimman osan elämästään hän asui Söderhamnin rannikkokaupungissa Hälsinglandissa. Neljän vuoden ikäisenä hän muutti perheensä kanssa Nässjöhön Smoolantiin. Nässjön ja Smoolannin 1900-luvun alun maalaismaisemia ja pieniä idyllisiä kyliä hän rakasti ja niitä hän kuvasi jatkuvasti maalauksissaan. Hän pahoitteli syvästi, että oli koskaan muuttanut sieltä pois. Olsson opiskeli maalaustaidetta ensin Tukholman taidekoulussa ja sen jälkeen yksityisissä Blombergin ja Otte Sköldsin maalauskouluissa. Hän sai maalaustaiteen oppia myös Albert Engströmiltä ja Bruno Liljeforsilta.

Olsson maalasi paljon idyllisiä ja aurinkoisia kesämaisemia sekä jouluisia ja lumisia maisemia sisältäen kuvitelmia tonttujen elämästä ja askareista. Maalaukset painettiin kirjanpainossa paperitauluiksi miljoonina kappaleina. Hänen kesämaisemissaan aiheina usein olivat terveet, onnelliset ja ahkerat maanviljelijät perheineen aurinkoisina kesäpäivinä. Hänen tunnetuin teoksensa *Heinäkuorma* (Hölass), jonka hän maalasi 1950-luvulla, kuvaa kesäistä heinäntekoa hevosineen ja heinäkuormineen. Teosta painettiin lähes kaksi miljoonaa kappaletta. Hän maalasi myös aiheita posti- ja joulukortteihin, kirjojen ja sanomalehtien kansiin, kalentereihin ja palapeleihin. Yksi osa-alue hänen töissään olivat pin-up-kuvat sekä kuvat alastonmalleista. Hänen alastonmallikuviaan ei painettu, mutta ne olivat esillä näyttelyissä. Olssonin tauluissa ihmiset olivat ihanteellisen kauniita, lihaksikkaita, ruskettuneita ja hymyileviä. Joulutauluissa tontut olivat värikkäämpiä ja talvimaisemat kauniimpia, kuin muilla jouluaiheita maalanneilla taiteilijoilla.

Paperiset joulutaulut joulukoristeina olivat Ruotsissa 1930–1960-luvuilla hyvin suosittuja. Olssonin lisäksi niitä maalasivat myös mm. Jenny Nyström, Erik Forsman, Curt Nyströn ja Carl Larsson. Jenny Nyström oli taiteilijoista tunnetuin, mutta Olsson maalasi joulutauluja häntä enemmän.

## Lähteet
Farandole

**Farandole** on  ikivanha tanssileikki, pitkätanssi joka päättyy piirileikkiin. Nimitys tulee Provence'sta, Etelä-Ranskasta.

Farandolen juuret saattavat olla muinaisen Kreetan hedelmällisyysriiteissä, joissa matkitaan kurkien tanssia. Farandole voi kuitenkin myös olla *dance macabre*, keskiaikainen kuolemantanssi.

## Lähteet

## Aiheesta muualla
Réunionin kansallispuisto

**Réunionin kansallispuisto** () on yksi Ranskan kansallispuistoista, joka sijaitsee Réunionin saarella, Intian valtamerellä. Puisto perustettiin 5. maaliskuuta 2007 tarkoituksenaan suojella kotoperäisiä ekosysteemejä.

Kansallispuistossa on tavattu monia lajeja, joita ei tavata missään muualla.

## Lähteet

## Aiheesta muualla
Stichting INGKA Foundation

**Stichting Ingka Foundation** on vuonna 1982 perustettu alankomaalainen säätiö, joka omistaa INGKA Holding -konsernin. INGKA Holding omistaa muun muassa Ikea-myymälää laajemmat Ingkan kauppakeskukset (Suomessa Kauppakeskus Matkus), muuta IKEA:n keskeisimmät myymälät ja tehtaat. INGKA Foundation ohjaa osinkotuottojaan IKEA-säätiön (IKEA Foundation) rahoitukseen.

## Lähteet
Yö armahtaa

**Yö armahtaa** on Mika Kaurismäen ohjaama draamaelokuva vuodelta 2020. Elokuvassa kolme miestä ovat viettämässä iltaa baarissa, jota uhkaa sulkeminen pandemiarajoitusten vuoksi. 

Elokuva kuvattiin Kaurismäen osaomistamassa Corona baari & biljardi -baarissa koronaviruspandemiaan liittyvien pääkaupunkiseudun sulkutoimien aikana. Elokuva valittiin vuonna 2020 Tallinnan Pimeiden öiden elokuvafestivaalin kilpasarjaan, jossa se sai maailmanensi-iltansa.

## Arvosteluja

## Lähteet
Maren Jensen

**Maren Kawehilani Jensen** (s. 23. syyskuuta 1956 Arcadia, Kalifornia) on yhdysvaltalainen malli ja näyttelijä. Hänen tunnetuin roolinsa on Athena televisiosarjassa *[[Taisteluplaneetta Galactica (1978)|Taisteluplaneetta Galactica]]*.

## Ura
Jensen opiskeli teatteritaiteita Kalifornian yliopistossa 1970-luvulla ja teki samalla mallintöitä. Toukokuussa 1978 hän esiintyi Cosmopolitanin kannessa ja niin ikään 1978 hänellä oli Athenan rooli television tieteissarjassa *Taisteluplaneetta Galactica*. Sarja päättyi jo 1979. Athena oli alkuaan yksi sarjan päärooleista, mutta sen merkitys väheni sarjan edetessä. Athena poistuu sarjasta jaksossa *Greetings from Earth*.

Jensen näytteli myös draamakomediasarjassa *[[Lemmenlaiva]]* (1979, 1980) ja fantasiasarjassa *Fantasy Island* (1980). Vuonna 1980 Jensenillä oli merkittävä rooli seikkailuelokuvassa *Beyond the Reef* ja vuonna 1981 hän teki pääroolin slasher-elokuvassa *Deadly Blessing*.

Jensen seurusteli muusikko Don Henleyn kanssa 1980-luvulla. Henley omisti albuminsa *I Can’t Stand Still* Jensenille. Tuonnempana Jensen avioitui Johan Kugelbergin kanssa.

## Lähteet

## Aiheesta muualla
*Battlestarwiki: Maren Jensen 
*Metacritic: Maren Jensen
Umpsukkelis

**Saxigon** on Pepa Päivinen Trion albumi.

## Kappaleet

#  
# 
# 
# 
# 
# 
# 
# 

## Kokoonpano
* Mikko Hassinen – rummut, lyömäsoittimet, melodika, laulu
* Hannu Rantanen – kontrabasso, sähköbasso, laulu
* Pepa Päivinen – tenori-, basso-, baritonisaksofoni, huilu, laulu

## Aiheesta muualla
* ''Umpsukkelis'' discogs.com -sivustolla
Fogo Island

**Fogo Island** on saari Newfoundlandin saaren edustalla Kanadan Newfoundlandin ja Labradorin provinsissa. Pinta-alaa saarella on 254&nbsp;km².

## Maantiede

Fogo Island sijaitsee Newfoundlandin kaakkoispuolella noin 15 kilometriä merelle sen rannikosta. Saari on pinta-alaltaan 254&nbsp;km². Ympäröivä merialue on matalaa mannerjalustaa. Saaren eteläosa on metsien peitossa. Ympäröivä merialue tunnetaan turska- ja lohikannoistaan. 

Saarella on nykyisin 11 asutuskeskusta. Aikanaan niitä on ollut 26, mutta osa on sittemmin hylätty. Saarelta on lauttayhteys Farewelliin Newfoundlandin saarella. Näennäistieteellistä litteän maan teoriaa kannattava Flat Earth Society pitää Brimstone Headin kalliota saarella yhtenä litteän maan neljästä kulmasta.

## Historia

Saaren alkuperäisasukkaita eli intiaaneja olivat beothukit. Beothukit käyttivät saarta kesäisin aina 1700-luvun loppupuolelle saakka.

Eurooppalaisia alkoi saapua alueelle 1500-luvulta lähtien. Portugalilaiset merenkävijät alkoivat kutsua sitä nimellä *y do fogo* eli tulisaari. Eurooppalaiset kalastajat Englannin Devonista ja Dorsetista alkoivat rakentaa kesäasuntoja Fogo Harbourille 1680-luvulla ja pysyvää asutusta saarelle syntyi vuonna 1728. 1700-luvulla saarelle tuli huomattava määrä siirtolaisia Irlannista. Irlantilaiset antoivat saarelle iirinkielisen nimen *Talamh an Éisc* eli kalan maa. Irlantilainen vaikutus on säilynyt nykypäiviin saakka ja joskus Fogo Islandiin onkin viitattu irlantilaisimpana paikkakuntana Euroopan ulkopuolella.

Paikalliset harjoittivat pitkään pääasiassa turskan kalastusta. Kalastus alkoi kuitenkin taantua 1960-luvulla lähivesien kalakantojen romahdettua uusien ja entistä tehokkaampien kalastusalusten käyttöönoton myötä. Kannat olivat vuoteen 1992 mennessä lähes hävinneet sukupuuttoon. Kanadan liittovaltio asetti tuona vuonna voimaan tarkat kalastuskiintiöt, jotka ovat käytössä edelleen. Kalastuksen taantumisen myötä paikalliset alkoivat panostaa matkailun kehittämiseen. Huomattava muutos oli vuonna 2013 avattu Fogo Island Inn. Saarelta kotoisin ollut ja liike-elämässä rikastunut Zita Cobb perusti kotisaarelleen luksushotellin lisäksi Shorefast Foundation -nimisen säätiön, jolla hotellin tuloja ohjataan paikalliseen yhteisöön.

## Väestö

Fogo Islandin käsittävä tilastollisen Fogo Islandin kaupungin väkiluku oli vuoden 2016 väestönlaskennan mukaan 2&nbsp;244 ja vuoden 2011 laskennassa 2&nbsp;395. Valtaosa heistä puhui ensisijaisesti englantia. Hieman yli puolet asukkaista ilmoitti etniseksi taustakseen "kanadalainen" ja toinen puoli englantilainen tai irlantilainen.

## Lähteet

## Aiheesta muualla
Jukolan monitoimitalo

**Jukolan monitoimitalo** eli **Jukolan koulu** on Riihimäen Uhkolassa sijaitseva Patastenmäen koulun alainen monitoimitalo. Monitoimitalossa toimivat peruskoululuokat 1–2 sekä esikoulu. Peruskoululuokkien 3-5 opetus tapahtuu Patastenmäen tiilikoululla. Monitoimitalossa on myös päiväkoti, nuorisotoimi sekä seurakuntakerho.

Jukolan monitoimitalon koulu- ja päiväkotirakennukset rakensivat Asikainen, Koskenkorva, Kotakorpi Oy vuonna 1989. Rakennukset peruskorjattiin vuonna 2005. Perusparannuksen teki arkkitehtitoimisto Raila ja Tapani Rötkönharju. Samalla valmistui monitoimitalon kerhotila seurakunnalle. Riihimäen kaupunki on aikeissa lakkauttaa Jukolan monitoimitalon peruskouluopetuksen osalta vuonna 2025. Peruskouluoppilaat siirrettäisiin Peltosaaren valmistuvaan uuteen monitoimitaloon. Päiväkotitoiminta kuitenkin jäisi Jukolan monitoimitalolle.

## Lähteet
Ian Wynne

**Ian Wynne** (s. 30. marraskuuta 1973 Sevenoaks, Kent, Englanti) on brittiläinen ratameloja ja olympiamitalisti.

Wynne edusti Isoa-Britanniaa Sydneyn kesäolympialaisissa 2000 ja Ateenan kesäolympialaisissa 2004. Sydneyssä 2000 hän karsiutui 500 metrin kajakkiyksikössä välierissä. Ateenassa 2004 Wynne saavutti pronssia 500 metrin kajakkiyksikössä ja sijoittui 1&nbsp;000 metrin kajakkikaksikossa seitsemänneksi parinaan Paul Darby-Dowman. EM-kilpailuissa Wynne voitti yhden hopeamitalin ja yhden pronssimitalin Poznańissa 2004.

Wynne on pituudeltaan 184-senttimetrinen ja painaa 81 kilogrammaa.

## Lähteet
Karelia (nimi)

**Karelia** on naisen etunimi. Se voi pohjautua paikannimeen (*Karjala*, ), mutta kyseessä voi olla myös Keski-Euroopassa käytetyn Karel-miehennimen sisarnimi.   

Digi- ja väestötietoviraston mukaan Karelia on vuoteen 2020 mennessä ollut Suomessa virallisena etunimenä noin 300–310 naisella tai tytöllä. Heistä suurin osa on syntynyt 2000- tai 2010-luvulla.

Karelialla ei ole virallista nimipäivää almanakassa, mutta nimi on mukana Helsingin yliopiston almanakkatoimiston julkaisemassa koirien nimipäiväkalenterissa. Siinä Karelian nimipäivä on 8.&nbsp;joulukuuta. Se on almanakassa *Jean Sibeliuksen päivä, suomalaisen musiikin päivä*. Nimipäivän ajankohtaan on vaikuttanut Sibeliuksen säveltämä ''Karelia''-sarja.

## Lähteet

## Aiheesta muualla
* Etunimien taivutus: Karelia (Kotimaisten kielten keskuksen verkkojulkaisu)
Terry Carter

**Terry Carter** (16. joulukuuta 1928 Brooklyn, New York – 23. huhtikuuta 2024) oli yhdysvaltalainen näyttelijä. Hän on näytellyt muun muassa televisiosarjoissa *[[Sheriffi McCloud]]* ja *[[Taisteluplaneetta Galactica (1978)|Taisteluplaneetta Galactica]]*.

## Ura
Ennen näyttelijänuraansa Carter opiskeli St. John's University School of Law -oppilaitoksessa. Hän kartutti teatterinäyttelijän taitojaan muutamissa Broadway-tuotannoissa ja työskenteli uutistoimittajana 1965–1968.

Televisiosarjoissa Carter on näytellyt 1950-luvun puolivälistä alkaen. Hän oli mukana komediasarjassa *The Phil Silvers Show* (1955–1959) ja vierailijana sarjassa *[[Combat!]]* (1965). Carterin merkittäviin rooleihin kuuluu Joe Broadhurst poliisisarjassa *[[Sheriffi McCloud]]* (1970–1977) ja eversti Tigh tieteissarjassa *[[Taisteluplaneetta Galactica (1978)|Taisteluplaneetta Galactica]]* (1978–1979).

Carter tuotti ja ohjasi palkitun dokumentin *A Duke Named Ellington* (1988).

## Lähteet

## Aiheesta muualla
* 
*Battlestarwiki: Terry Carter
Suomen Liikemiesten Lähetysliitto

**Suomen Liikemiesten Lähetysliitto** on vuonna 1920 perustettu valtakunnallisesti toimiva kristillinen järjestö. Se järjestää erilaisia tapahtumia yrittäjille ja elinkeinoelämän palveluksessa toimiville, sekä tukee kansainvälistä lähetys-, diakonia- ja kehitysaputyötä. Liikemiesten Lähetysliiton toiminta nousee kristillisestä arvopohjasta.

Vuoden 2020 lopussa Liikemiesten Lähetysliittoon kuului 142 henkilöjäsentä ja 81 yhteisöjäsentä. Nykyisenä toiminnanjohtajana toimii Erkki Haarala (vuodesta 2012) ja hallituksen puheenjohtajana Harri Seikola (vuodesta 2016). Liikemiesten Lähetysliiton toimitilat ja Sinitaivassali sijaitsevat Turussa osoitteessa Rauhankatu 15 D.

## Järjestön historiaa
Suomen Liikemiesten Lähestysliitto syntyi 1900-luvun alkupuolella Varsinais-Suomen alueella voimakkaana vaikuttaneen niin sanotun hannulalaisen herätyksen ansiosta. Lähetyssaarnaaja Frans Hannulan asettuminen Turkuun vuonna 1901 johti kiinnostuksen lisääntymiseen lähetysharrastusta kohtaan ja johti laajamittaiseen hengelliseen herätykseen. Itse liitto (aluksi Lounais-Suomen Liikemiesten Lähetysliitto) syntyi turkulaisen kauppiaan Kustaa Aleksander Sikilän aloitteesta ja hänen saamansa näyn seurauksena. Perustava kokous pidettiin 6. toukokuuta 1920 ja yhdistysrekisteriin Suomen Liikemiesten Lähetysliitto merkittiin 13. marraskuuta 1922. Ulkolähetyksessään Liikemiesten Lähetysliitto on toiminut alusta alkaen läheisessä yhteistyössä Suomen Lähetysseuran kanssa.

## Toiminta
Liitto julkaisee Missionmen-lehteä ja järjestää yrittäjille suunnattuja tilaisuuksia, kuten *Hyvän mielen aamiaisia* ympäri Suomea. Lisäksi se pitää yllä liike-elämän etiikkaa ja globaalia vastuuta koskevaa keskustelua sekä huolehtii jäsentensä hengellisestä hyvinvoinnista. Se tarjoaa yrittäjille mahdollisuuden tutustua muihin yrittäjiin ja ohjaa heitä vertaistuen piiriin.

Lähetys- ja kehitysaputyön lisäksi Liikemiesten Lähetysliitto on tukenut myös kohdemaistaan tulevia opiskelijoita ja mahdollistanut monien stipendiaattien korkeakouluopinnot Suomessa.

Turussa järjestettävät Tuomasmessut ovat myös Liikemiesten Lähetysliiton toimintaa. Vuonna 2020 Turun Tuomasmessu täytti 30 vuotta ja juhlamessu pidettiin Varissuon kirkossa, missä vietettiin myös ensimmäisiä Tuomasmessuja. Uutena toimintamuotona keväällä 2020 aloitettiin erityiset *Tuomasillat*.

Tänä päivänä Liikemiesten Lähetysliitto toimii läheisessä yhteistyössä monien eri ryhmien, järjestöjen ja yhdistysten, kuten Opiskelijoiden Lähetysliiton, Naisten Pankin ja Operaatio Ruokakassin kanssa. Ulkomaisia yhteistyökumppaneita ovat muun muassa Viron kirkon lähetyskeskus ja Sakun seurakunta, Inkerin kirkko Venäjällä ja Kibahan orpolasten koti Tansaniassa.
Izbicko

**Izbicko** () on maalaiskunta Strzelcen piirikunnassa Puolassa. Sen väkiluku oli vuoden 2019 lopussa 5&nbsp;412.

Strzelcen piirikunnan asukkaista 7,2 prosenttia asuu Izbickon kunnassa ja sen pinta-alasta 11,4 prosenttia kuuluu Izbickon kuntaan. Kylät Izbickon kunnassa ovat Borycz, Grabów, Izbicko, Krośnica, Ligota Czamborowa, Otmice, Poznowice, Siedlec, Sprzęcice sekä Suchodaniec.

Vuoden 2019 lopussa 52 prosenttia Izbickon asukkaista oli naispuolisia ja 48 prosenttia miespuolisia. Alle 18-vuotiaat muodostivat 17,2 prosenttia kunnan väestöstä, työikäiset 63,3 prosenttia ja eläkeikäiset 19,5 prosenttia väestön keski-iän ollessa 41,6 vuotta. Vuonna 2019 Izbickon kunnassa syntyi 48 lasta. Puolan vuoden 2011 väestönlaskennassa kunnan väestöstä 18,6 prosenttia oli saksalaisia, ja saksan kielellä on kunnassa virallisen avustavan kielen asema. 

## Lähteet

## Aiheesta muualla

* Gmina Wiejska Izbicko Opolen tilastokeskus.
Mumble rap

**Mumble rap** (, myös **SoundCloud rap**) on löyhästi määritelty hip hopin alalaji, jonka katsotaan alkaneen SoundCloud-musiikkipalvelussa 2010-luvun alussa.

Lajille on tyypillistä muminaa muistuttava räppäystyyli, jota korostaa Auto-Tune -efektin käyttö. Sanoitukset ovat usein yksinkertaisia, ja ne jäävät vähemmälle huomiolle räppäämisen keskittyessä enemmän suoraviivaiseen ja pehmeään flow'hun. Soittimista koostuu minimalistinen äänimaailma, jossa vaikuttavat pääasiassa rumpukone (tunnetuimpana Roland TR-808), sekä toisinaan esimerkiksi akustinen kitara.

Käsitettä on usein pidetty loukkaavana tai yleistävänä terminä 2010-luvun hip hop -artisteista. Monet perinteisemmän tyylin artistit, kuten Eminem ovat kritisoineet mumble rapia kovalla kädellä. Jotkin artistit tosin ovat omaksuneet genren itselleen ja edistäneet sitä ylpeydellä. Ensimmäisenä valtavirran mumble rap -kappaleena pidetään usein yhdysvaltalaisen Futuren vuoden 2011 singleä ”Tony Montana”.

## Tunnettuja artisteja

* 21 Savage
* 6ix9ine
* Bladee
* Cardi B
* Desiigner
* Fetty Wap
* Future
* Gucci Mane
* Gunna
* Kodak Black
* Lil Baby
* Lil Nas X
* Lil Pump

* Lil Uzi Vert
* Lil Xan
* Lil Yachty
* Migos
* Playboi Carti
* Post Malone
* Ski Mask the Slump God
* $uicideboy$
* Trippie Redd
* Ty Dolla $ign
* XXXTentacion
* Young Thug
* Yung Lean

## Lähteet
Pyry Kähkönen

**Pyry Kähkönen** (s. 1995) on suomalainen näyttelijä. Hänellä on ollut roolitehtäviä puheteatterissa ja television draamasarjoissa. Koulutukseltaan hän on teatteritaiteen maisteri.

## Ura
Kähkönen valmistui teatteritaiteen maisteriksi keväällä 2020.
Hän näytteli syyskaudella 2018 Koko-teatterin näytelmässä *Valmiina muistamaan* ohjaajanaan Tiina Pirhonen. Hän on näytellyt myös Q-teatterissa.

Televisiosarjoissa Kähkönen on näytellyt 2010-luvun lopulta alkaen. Vuonna 2020 hän teki fysioterapeutti Konstan roolin sairaalaan sijoittuvassa saippuadraamassa *[[Syke (televisiosarja)|Syke]]*. Vuonna 2021 Kähkönen näytteli hakkeri Eeli Aromaan roolin draamasarjassa *[[Karkurit (televisiosarja)|Karkurit]]*.

Kähkönen soittaa muun muassa pianoa ja kitaraa; hänen äänialansa on baritoni.

Kähkönen on työskennellyt myös mainosäänenä. Kähkönen esittää Vesa-Matti Loiria Ylen vuonna 2023 julkaisemassa kuunnelmasarjassa.

Kähkönen esitti Tanskan prinssiä Harald Harefootia Netflixin spin-off-sarjan *Viikingit: Valhalla* kolmannella kaudella, joka julkaistiin heinäkuussa 2024. Hän päätyi sarjaan agenttinsa avustuksella ja hyödyntäen roolittajalle lähetettyä itse kuvattua videota. Kähkönen pääsi nopeasti harjoittelemaan taistelukohtauksia kirvestä ja miekkaa käyttäen ja ratsastamaan hevosella. Hänen hahmonsa ilmestyy mukaan kahdeksanosaisen sarjan kolmannessa osassa.

## Lähteet

## Aiheesta muualla
*Tampereen Työväen Teatteri: Pyry Kähkönen
Vasai-Virar

**Vasai-Virar** on Intian Maharashtran osavaltiossa sijaitseva miljoonakaupunki, joka kuuluu hallinnollisesti Palgharin piirikuntaan. Kaupunki sai alkunsa vuonna 2009, jolloin Vasain ja Virarin kaupungit sekä useat lähikunnat liitettiin yhteen. Vasai-Virar on kehittynyt Mumbain esikaupunkialueeksi. Kaupunkia johtaa Vasai-Virarin kuntayhtymä, jolla on edustajia 115 vaalipiiristä. Se on Palgharin piirikunnan ainoa suurkaupunki.

Vasai-Virarin perustaminen toteutettiin yhdistämällä Nallasoparan, Virarin, Navghar-Manickpurin ja Vasain kuntayhtymät sekä 53 kylää 3. heinäkuuta 2009. Kylien ylivoimainen enemmistö vastusti liitoshanketta, koska he pelkäsivät kyliensä katoavan liitoksessa ja Thanen vastaavissa hankkeissa liitoskyliä oli käytetty kaupungin kaatopaikkoina. Poliittisesti Vasai-Virarin alue on ollut Bahujan Vikas Aaghadi (BVA) -puolueen vahvaa kannatusaluetta. Yhdistymisen jälkeen ensimmäisissä kuntayhtymän paikallisvaaleissa vuonna 2010 BVA voitti 64 paikkaa 89 paikasta. Kaupungin pormestariksi valittiin vuonna 2015 Pravina Thakur, joka on BVA:n puheenjohtaja Hitendra Thakurin vaimo.

Intian vuoden 2011 väestönlaskennassa Vasai-Virarin asukasluku oli 1&nbsp;222&nbsp;390 henkeä. 77 prosenttia asukkaista oli uskonnoltaan hindulaisia, muslimeita oli yhdeksän ja kristittyjä kahdeksan prosenttia.

## Lähteet

## Aiheesta muualla
Elektro GT

**Elektro GT ** on rumpali Mikko Hassisen toinen sooloalbumi.
## Kappaleet
Kaikki kappaleet Mikko Hassinen.
#  
# 
# 
# 
# 
# 
# 

## Kokoonpano
* Mikko Hassinen – rummut, lyömäsoittimet
* Lauri Porra – basso
* Mongo Aaltonen – conga
* Timo Kämäräinen – kitara
* Aki Rissanen – kosketinsoittimet
* Kalevi Louhivuori – trumpetti

## Arvostelut
* Soundi: 
* Suomijazz: 

## Lähteet

## Aiheesta muualla
* ''Elektro GT'' discogs.com -sivustolla
Pungu

**Pungu** (*Pungu maclareni*) on kirjoahveniin kuuluva kalalaji. Lajia tavataan uhanalaisena Afrikasta.

## Koko ja ulkonäkö
Pungu voi kasvaa korkeintaan 10 cm pitkäksi. Sen väritys vaihtelee, mutta on useimmiten kellertävän harmaa. Päässä ja kylkiviivan ympärillä on mustia täpliä. Pungun huulet ovat paksut ja huulet ja suu työntyy eteenpäin. Kalan selkä- ja pyrstöevissä on sinertävä vivahde.

## Levinneisyys ja elintavat
Pungua tavataan ainoastaan Kamerunista Barombi Mbo -järvestä. Kala liikkuu matalissa vesissä lähellä rantaa pienissä parvissa. Lajin ravintoa ovat eräät sienieläimet, joiden hajottamiseen sen hampaat ovat erikoistuneet, ja vedessä elävät hyönteisten toukat. Pungunaaras hautoo mätimunia suussaan.

Pungu luokitellaan äärimmäisen uhanalaiseksi. Suurimmat uhat ovat sitä syövät vieraslajit kuten muut kalat ja äyriäiset, veden samentuminen ja saastuminen, lisääntymisalueiden tuhoutuminen sekä pyydystäminen akvaariokaloiksi. 

## Lähteet
Chrząstowice

**Chrząstowice** on maalaiskunta Opolen piirikunnassa Puolassa. Sen väkiluku oli vuoden 2019 lopussa 7&nbsp;013.

Opolen piirikunnan asukkaista 5,3 prosenttia asuu Chrząstowicen kunnassa ja sen pinta-alasta 5,2 prosenttia kuuluu Chrząstowicen kuntaan. Kylät Chrząstowicen kunnassa ovat Chrząstowice, Daniec, Dąbrowice, Dębie, Dębska Kuźnia, Falmirowice, Lędziny, Niwki sekä Suchy Bór.

Vuoden 2019 lopussa 51,1 prosenttia Chrząstowicen asukkaista oli naispuolisia ja 48,9 prosenttia miespuolisia. Alle 18-vuotiaat muodostivat 16,1 prosenttia kunnan väestöstä, työikäiset 62,9 prosenttia ja eläkeikäiset 21 prosenttia väestön keski-iän ollessa 42,6 vuotta. Vuonna 2019 Chrząstowicen kunnassa syntyi 69 lasta. Puolan vuoden 2011 väestönlaskennassa kunnan väestöstä 16,7 prosenttia oli saksalaisia, ja saksan kielellä on kunnassa virallisen avustavan kielen asema. 

## Lähteet

## Aiheesta muualla

* Gmina Wiejska Chrząstowice Opolen tilastokeskus.